2 Samuele 23 | Beibele Inthaneteng | Phetolelo ya Lefase le Lefsa
23 A ke mantšu a mafelelo a Dafida:+
“Mantšu a Dafida morwa wa Jese,+
Mantšu a monnatia yo a ilego a godišwa,+
Motlotšwa+ wa Modimo wa Jakobo,
Yo a kgahlišago, yo go bolelwago ka yena dikošeng+ tša Isiraele.
2 Moya wa Jehofa o boletše ka nna,+
Lentšu la gagwe le be le le lelemeng la ka.+
3 Modimo wa Isiraele o itše,
Leswika la Isiraele le boletše le nna la re:+
‘Ge yo a bušago batho a lokile,+
E bile a buša a boifa Modimo,+
4 Pušo ya gagwe e swana le seetša sa mesong, ge letšatši le hlaba,+
Bjalo ka meso yeo e se nago maru.
Lefase le mela bjang ka baka la seetša le pula.’+
5 Na ye ga se tsela yeo lapa la ka le lego ka yona go Modimo?+
Ka gobane o dirile kgwerano ya neng le neng+ le nna,
Yeo e rulagantšwego gabotse ka ditsela ka moka e bile e bolokegile.+
Ka gobane ke phološo ya ka+ le lethabo la ka ka moka,
Modimo o tla e godiša.+
6 Batho bao e sego ba selo ka moka+ ba rakwa+ go etša dihlare tša meetlwa;+
Ka gobane di ka se ke tša swarwa ka diatla.
7 Ge motho a di kgwatha
O swanetše go ba a itlhamile ka sebetša sa tšhipi le theku ya lerumo,
Gomme di tla fišwa lorelore ka mollo.”+
8 Maina a bagale+ ba Dafida šea: Josheba-baseshebethe+ wa Mohakimone, hlogo ya ba bararo. O ile a emiša lerumo la gagwe gomme a bolaya ka sehlogo banna ba makgoloseswai ka nako e tee.
9 O be a latelwa ke Eleasara+ morwa wa Dodo+ morwa wa Ahohi yo e bego e le yo mongwe wa bagale ba bararo bao ba bego ba na le Dafida ge ba kwera Bafilisita. Ba be ba kgobokane moo go tlo lwa, eupša banna ba Isiraele ba gomela morago.+
10 Eleasara ke yena yo a ilego a ema a bolaya Bafilisita go fihlela seatla sa gagwe se lapa eupša sa dula se kgomaretše tšhoša+ mo Jehofa a ilego a ba phološa ka tsela e kgolo letšatšing leo;+ ka morago ga gore a fenye, batho ba mo latela gore ba yo hula bao ba bolailwego.+
11 O be a latelwa ke Shaama morwa wa Age wa Moharari.+ Bafilisita ba kgobokanela Lehi, moo go bego go na le tšhemo yeo e bego e tletše dihlodi,+ gomme batho ba tšhaba Bafilisita.
12 Eupša yena o ile a ema gare ga tšhemo yeo a e hlakodiša gomme a bolaya Bafilisita, moo Jehofa a ilego a phološa batho ba gagwe ka tsela e kgolo.+
13 Ba bararo go ba masometharo ba bao e bego e le dihlogo+ ba ile ba theogela punong, ba theogela go Dafida leweng la Adulama;+ Bafilisita ba be ba hlomile mešaša moeding wa Barefai.+
14 Dafida o be a le lefelong leo le sa fihlelelegego;+ ka nako yeo madira+ a Bafilisita a be a le Betlelehema.
15 Ka moragonyana Dafida a nyorwa gomme a re: “O ka re nka nwa meetse a sedibeng sa Betlelehema seo se lego kgorong!”+
16 Ge a re’alo bagale ba bararo ba šwahlela mešašeng ya Bafilisita ba ga meetse sedibeng sa Betlelehema seo se lego kgorong, gomme ba tla ba a rwele ba a fa Dafida;+ Dafida a gana go a nwa, eupša a a tšhollela+ Jehofa.
17 Ke moka a re: “Jehofa, e tla ba selo se se sa kgahlišego ge nka dira se!+ A nka nwa madi+ a banna bao ba yago go ga meetse ba beile maphelo a bona kotsing?” A gana go a nwa.
Tše ke dilo tšeo di dirilwego ke bagale ba bararo.
18 Abishai+ ngwanabo Joaba morwa wa Tseruya+ e be e le hlogo ya ba masometharo; o ile a emiša lerumo la gagwe a bolaya ka sehlogo banna ba makgolotharo, o be a na le botumo bja go etša bja bao ba bararo.+
19 Gaešita le ge a be a tsebega kudu go feta ba bangwe ka moka ba masometharo gomme e le tona ya bona, fela ga se a ka a fihla maemong a bale ba bararo ba pele.+
20 Ge e le Benaya+ morwa wa Jehoyada+ monna wa mogale, yo a dirilego ditiro tše dintši kua Kabatsiele,+ yena o bolaile barwa ba babedi ba Ariele wa Moaba; o ile a tsena ka gare ga sediba mohlang wa ge go ewa kapoko+ gomme a bolaya tau.+
21 Ke yena a ilego a bolaya monna wa Moegipita wa bogolo bjo bo sa tlwaelegago.+ Le ge Moegipita a be a swere lerumo ka seatleng, o ile a theogela go Moegipita yoo a swere molamo gomme a mo amoga lerumo ka seatleng sa gagwe a mmolaya ka lona.+
22 Dilo tše di dirilwe ke Benaya+ morwa wa Jehoyada; o be a tumile go etša bagale bao ba bararo.+
23 Gaešita le ge a be a tsebega kudu go feta ba bangwe ba masometharo, fela ga se a ka a fihla maemong a bale ba bararo; Dafida o ile a mo kgetha gore e be yo mongwe wa bahlapetši ba gagwe.+
24 Asahele+ ngwanabo Joaba o be a le gare ga ba masometharo; bagale ba bangwe ke Elihanani+ morwa wa Dodo wa Betlelehema,
25 Shaama+ wa Moharode, Elika wa Moharode,
26 Heletse+ wa Mopelete, Ira+ morwa wa Ikeshe+ wa Mothekoa,
27 Abi-esere+ wa Moanathothe,+ Mebunai wa Mohusha,+
28 Tsalamone wa Mohohi,+ Maharai+ wa Monetofa,
29 Helebe+ morwa wa Baena wa Monetofa, Itai+ morwa wa Ribai wa Gibea ya barwa ba Benjamini,
30 Benaya+ wa Mopirathone, Hidai wa meeding ya mafula ya Gaashe,+
31 Abi-aliboni wa Mobethe-araba, Asimafete+ wa Mobahurimi,
32 Eliahaba wa Moshaalabima, barwa ba Jasheni, Jonathane,+
33 Shaama wa Moharari, Ahiama+ morwa wa Sharara wa Moharari,
34 Elifelete morwa wa Ahasibai morwa wa Maakati, Eliama morwa wa Ahithofele+ wa Mogilo,
35 Hetsero+ wa Mokaramele, Paarai wa Moarabia,
36 Igala morwa wa Nathane+ wa Tsoba, Bani wa Mogada,
37 Tseleke+ wa Moamoni, Naharai wa Mobeerothe, barwadi ba dibetša ba Joaba morwa wa Tseruya,
38 Ira wa Moithira,+ Garebe+ wa Moithira
39 le Uria+ wa Mohethe, ka moka e le ba masometharo-šupa.